- ሉቃስ
- <
- 1
- >

ወንጌለ
ሉቃስ
1
ሴንሰ
1፥1‑4 ኩወእ – ሆጂ 1፥1
1 ነሞትን ባይኤን ሴና ወንቶተ ኑ ግዱት ራወተሜ ሰና በሬሱ ያለኒሩ፤ 2 ኩንስ አከ ወር ጀልቀባ ካሰኒ እጃን አርገኒፊ ተጃጅልቶተ ዱብቻ ቱረን ሱን ኑት ደበርሰኒ ኬነንት። 3 ከናፉ ያ ቴዎፍሎስ ከበጀማ፣ አንስ ጀልቀቡማ ካሴ ዋን ሁንዱማ ስሪት ኤርገን ቆረዼ ቦዴ ሴና ሰነ ወል ዱራ ዱባን ሲፍ በሬሱን ዋን ጋሪ ነት ፈካቴረ። 4 ኩንስ አከ ወን አት በረቴ ሱን ዹጋ ተኤ አከ ቤክቱፍ።
ዸለቹ ዮሀንስ ጩጳ
5 በረ ሄሮድስ ሞቲ ይሁዳ ቱሬት ረመዲ ሉቡማ አብያ ኬሳ ሉበ ዘካርያስ ጄዸሙ ቶኮቱ ቱሬ፤ ኒቲንሳ ኤልሳቤጥስ ሰኚ ኣሮን። 6 ለማንሳኒዩ አጀጃፊ ሴረ ጎፍታ ሁንደ ሙዳ መሌ ኤጉዻን ፉለ ዋቃ ዱረት ቀጄልቶተ ቱረን። 7 ገሩ ኤልሳቤጥ ዋን ዸብዱ ቱርቴፍ እጆሌ ህንቀበን ቱሬ፤ ለማንሳኒዩ ዱሎመኒ ቱረን።
8 ዘካርያስስ ደበሬን ገሬሳ ጌኛን ኡቱ ፉለ ዋቃ ዱረት ተጃጅለ ሉቡማሳ ኬና ጅሩ፣ 9 አኩመ ዱዻ ሉቡማት አከ መነ ቁልቁሉማ ጎፍታ ሴኔ እጣነ ኣርሱፍ እጣዻን ፍለተሜ። 10 ዬሮ እጣን ኣርፈሙትስ *ዬሮ እጣን ኣርፈሙትስ – ዬሮ እት ኣርሳን ገልገላ ዽኤፈሙዸ። ዬሮንሳስ ጉያ ኬሳ ገረ ሰኣቲ ሰገሊት። ነሞትን ባይኤን አለት ከዸቻ ቱረን።
11 ኤርገማን ጎፍታስ እዶ ኣርሳ እጣናቲን ምርገ ዻበቴ ዘካርያስት ሙልአቴ። 12 ዘካርያስስ ዮሙ እሰ አርጌት ንርፈቴ፤ ሶዳንስ እሰ ቀበቴ። 13 ኤርገማን ሱን ገሩ አከነ እሳን ጄዼ፤ “ያ ዘካርያስ፣ ህንሶዳትን፤ ከዸትናንኬ ዸገአሜረ። ኒቲንኬ ኤልሳቤጥ እልመ ሲፍ ዴስ፤ አትስ መቃሳ ዮሀንስ ጄዺ ሞጋስ። 14 አት እልሌፊ ገመቹ ንቀባተ፤ ነሞትን ባይኤንስ ዸለቹሳት ንገመዱ፤ 15 እን ፉለ ጎፍታ ዱረት ጉዳ ተኣቲ። ዳዺ ወይኒ ዮካን ዹጋቲ ነመ መቼሱ ዹጉ ጎንኩማ ህንቀቡ፤ †ዳዺ ወይኒ ዮካን ዹጋቲ ነመ መቼሱ ጎንኩማ ዹጉ ህንቀቡ – ኩን ድርቀመ አዳ ከን ነምን ከኩ ናዝሩማ ኦፍራ ቀቡ ቶኮ ጉቱ ቀቡዸ። ኡቱመ ገራ ሃዸሳ ኬሰ ጅሩስ ሀፉረ ቁልቁሉዻን ንጉተመ። 16 ሰበ እስራኤል ኬሳስ ነሞተ ባይኤ ገረ ጎፍታ፣ ገረ ዋቀሳኒት ንዴብሰ። 17 እንስ ሰበ ጎፍታፍ ቆጳኤ ቶኮ ኩርፌሱፍ ጄዼ ገራ አቦቲ ገረ እጆሌሳኒት፣ ወረ ህንአጀጀምኔሞ ገረ ኦጉማ ቀጄልቶታት ዴብሱፍ ሀፉራፊ ሁምነ ኤልያሲን ፉለ ጎፍታ ዱረ ንዴመ።”
18 ዘካርያስስ፣ “አን አከምን ከነ ቤከ? አን ዱሎሜረ፤ ኡሙሪን ኒቲኮቲስ ዴሜረ” ጄዼ ኤርገማ ሰነ ጋፈቴ።
19 ኤርገማን ሱንስ አከነ ጄዼ ዴብሴፍ፤ “አን ገብርኤል እሰ ፉለ ዋቃ ዱረ ዻበቱዸ፤ አንስ ስት ዱበቹፊ ኦዱ ገመቺሳ ከነ ስት ህሙፍ ኤርገሜረ። 20 ኩኖ፣ አት ሰበቢ ዱቢኮ እሰ ዬሮሳት ምርከናኡ ህንአመንኒፍ ሀመ ጋፈ ወን ኩን ተኡት ንዱደ፤ ዱበቹስ ህንደንዴሱ።”
21 ኡመትንስ ዬሮ ሰነ ሰበቢ ዘካርያስ ዬሮ አከስ ዼረቱ መነ ቁልቁሉማ ኬሰ ቱሬፍ ድንቅፈቻ እሰ ኤጋ ቱሬ። 22 ገሩ ዘካርያስ ዮሙ ገድ በኤት ዋን እሳንት ዱበቹ ህንደንደኢኒፍ እሳን አከ እን መነ ቁልቁሉማ ኬሰት ሙልአተ ወዪ አርጌ ሁበተን፤ እንስ መለቶን እሳንት ህማ ቱሬ መሌ ዱበቹ ህንደንዴኜ።
23 እንስ ዮሙ ዬሮን ተጃጅለሳ ራወቴት ገረ መነሳት ዴብኤ። 24 ኤርገሲ ኒቲንሳ ኤልሳቤጥ ኡልፎፍቴ ሀመ ጅአ ሸኒት መና ህንባኔ። 25 እሼንስ፣ “ጎፍታን ሰልጵነ ነሞተ ግዱት ነረ ቱሬ ነራ ካሱፍ ጄዼ ጉያ አርጁማን ነ ያደቴት ዋን ከነ ናፍ ጎዼ” ጄቴ።
ዸለቹ ዬሱስ
26 ጅአ ጀአፋትስ ገብርኤል ኤርገምች ዋቀ ብራ ገረ መጋላ ናዝሬት እሼ ገሊላ ኬሰት አርገምቱት ኤርገሜ፤ 27 እንስ ገረ ዱርበ ነምች ሰኚ ዳዊትራ ዸለቴ ከን መቃንሳ ዮሴፍ ጄዸሙ ቶኮፍ ካዽመምቴ ‡ካዽመ ቀባቹን አከ በርቴ ይሁዶታት አኩመ ነመ ወል ፉዼት ጭማዸ። እንተል ካዽመምቴ ቶኮ ነመ ብራ ወጅን ጪሱን ገሩ አኩመ ኤጃት እላለመ። ወሊ ገልቴ ካዽማ ዲጉንስ ኒቲ ኦፊ ዮካን ዽርሰ ኦፊ ሂኩ ወጅን ቶኩመ። ዹፌ። መቃን ዱርበ ቁልቁልቲ ሰናስ ማርያም ቱሬ። 28 ኤርገማን ዋቃ ሱንስ ገረሼ ዸቄ፣ “ያ እሼ ሱራ አርገቴ፤ ነጋን ሲፍ ሃተኡ! ጎፍታን ስ ወጅን ጅረ” ጄዼ።
29 ማርያም ገሩ ዱቢ ኤርገማ ሰናቲን አከ መሌ ጄቀምቴ፣ “ኩን ነጋ አከሚቲ?” ጄቴ ያዴ። 30 ኤርገምች ገሩ አከነ እሼዻን ጄዼ፤ “ያ ማርያም፣ ህንሶዳትን፤ አት ዋቀ ብራ ሱራ አርገቴርታቲ። 31 ኩኖ ንኡልፎፍተ፤ እልመስ ንዴሰ፤ መቃሳስ ዬሱስ ጄቴ ሞጋፍተ። 32 እንስ ጉዳ ንተአ፤ እልመ ዋቀ ዋን ሁንዳ ኦሊ ጄዸሜስ ንዋመመ። ዋቅን ጎፍታንስ ቴሶ አባሳ ዳዊት ንኬናፍ፤ 33 እን መነ ያቆብረት በረ በራን ንሞአ፤ ሞቱማንሳስ ዹመ ህንቀቡ።”
34 ማርያምስ፣ “አን ዱርበ፤ ዮስ ወን ኩን አከምት ተኡ ደንደአሬ?” ጄቴ ኤርገማ ሰነ ጋፈቴ።
35 ኤርገማን ሱንስ አከነ ጄዼ ዴብሴፍ፤ “ሀፉር ቁልቁሉን ስረ ቡአ፤ ሁምን ዋቀ ዋን ሁንዳ ኦሊስ ስጎልቦበ። ከናፍ እን ቁልቁሉን ዸለቱ ሱን እልመ ዋቃ ንጄዸመ። 36 ኩኖ፣ ፍርኬ ኤልሳቤጥዩ ዱሉመሼ ኬሰ እልመ ኡልፎፍቴርት፤ እሼን ዸብዱ ጄዸማ ቱርቴ ሱን ጅአ ጀአፋ ቀበቴርት። 37 ወን ዋቃፍ ህንደንደአምኔ ህንጅሩቲ።”
38 ማርያምስ፣ “ኩኖ፣ አን ገርብቲ ጎፍታት። አኩመ አት ዱበቴ ናፍ ሃተኡ” ጄቴን። ኤርገምችስ እሼ ዺሴ ዴሜ።
ማርያም ኤልሳቤጥን ዱብሱ ዸቅጤ
39 ዬሮ ሰነ ማርያም ካቴ አሪቲዻን ገረ መጋላ በዳ ብየ ይሁዳ ቶኮ ዸቅጤ። 40 እሼንስ መነ ዘካርያስ ሴንቴ ኤልሳቤጥን ነጋ ጋፈቴ። 41 ኤልሳቤጥስ ዮሙ ነጋ ማርያም ዸጌሴት ሙጫን ሱን ገደሜሰሼ ኬሰ ኡኡታሌ። ኤልሳቤጥስ ሀፉረ ቁልቁሉዻን ንጉተምቴ። 42 እሼንስ ሰገሌሼ ኦል ፉዸቴ እይቴ አከነ ጄቴ፤ “አት ዱበርቶተ ኬሳ ኤብፈምቱዸ፤ ሙጫን አት ዴሱስ ኤብፈማዸ። 43 ገሩ አከ ሃት ጎፍታኮ ገረኮ ዹፍቱፍ አርጁማን አከና አከምት ና ጎዸሜ? 44 ኩኖ፣ አኩመ ሰገሌን ነጋኬቲ ጉረኮ ሴኔን ኡልፍ ገደሜሰኮ ኬሰ ጅሩ ገመቹዻን ኡታሌረ። 45 ወን ጎፍታን እሼት ዱበቴ አከ ራወተሙ ከን አመንቴ እሼን ኤብፈምቱዸ!”
ፋርፈትና ማርያም
46 ማርያምስ አከነ ጄቴ፦
“ሉቡንኮ ጎፍታዻፍ ኡልፍነ ኬንት፤
47 ሀፉርኮስ ፈይሳኮ ዋቀት ንገመደ፤
48 እን ሰልጵነ ገርብቲሳ አርጌራቲ።
ኩኖ አማ ጀልቀቤ ዸሎትን ሁንድኑ ኤብፈምቱ ናን ጄዸ፤
49 እን ሁምነ ቀቤስ ሱን ዋን ጉዳ ናፍ ጎዼራቲ፤
መቃንሳ ቁልቁሉዸ።
50 አራርሳስ ወረ እሰ ሶዳተኒፍ
ዸሎታ ሀመ ዸሎታት እት ፉፈ።
51 እን እሬሳቲን ሆጂወን ጉርጉዳ ሆጄቴረ፤
ኦፍ ቱልቶተስ ያደ ገራሳኒቲን ብትኔሴረ።
52 ቡልችቶተ ቴሶሳኒራ ቡሴረ፤
ገድ ኦፍ ቀቤዪ ገሩ ኦል ካሴረ።
53 ወረ ቤለአን ዋን ጋሪዻን ቁፍሴረ፤
ሶሬዪ ገሩ ሀርከ ዱዋ ዴብሴረ።
54 እን አራረ ቀቤሰ ተኡሳ ያደቻ
ገርብቸሳ እስራኤልን ገርጋሬረ፤
55 ኩንስ አኩመ እን አቦቲኬኛፍ፣
አብረሃሚፊ ሰኚሳቲፍ በረ በራን ዋዳ ገሌት።”
56 ማርያምስ ገረ ጅአ ሰዲ ኤልሳቤጥ ብረ ቱርቴ ገረ መነ ኦፊሼት ዴብቴ።
ዸለቹ ዮሀንስ ጩጳ
57 ኤልሳቤጥ ዬሮን ደኡምሰሼ ጌኛን እልመ ዴሴ። 58 ኦሎትንሼቲፊ ፍሮትንሼ አከ ጎፍታን አራረ ጉዳ እሼፍ ጎዼ ዸገአኒ እሼ ወጅን ገመደን።
59 እሳንስ ጉያ ሰዴተፋት ዳእመ ሰነ ዸግነ ቀቡ ዹፈን፤ ዘካርያስ ጄዸኒስ መቃ አባሳቲን እሰ ሞጋሱ ፌዸን። 60 ሃትሳ ገሩ፣ “ለኪ! እን ዮሀንስ ጄዸሜ ዋመሙ ቀበ” ጄቴ።
61 እሳንስ፣ “ፍሮተኬ ኬሰ ነምን መቃ አከና ቀቡ ቶኮዩ ህንጅሩ” ጄዸኒን።
62 ነሞትን ሱንስ አከ ዘካርያስ ኤኙ ጄዼ ዳእመ ሰነ ዋሙ በርባዱ ቤኩፍ ጄዸኒ መለቶን እሰ ጋፈተን። 63 እንስ ገበቴ እረት በሬሱ ከዸቴ፣ “መቃንሳ ዮሀንስ” ጄዼ በሬሴ፤ ሁንድሳኒስ ንድንቅፈተን። 64 ዮሙሱመ አፋንሳ በነሜ አረብንሳ ሂከሜ፤ እንስ ዋቀ ገለቴፈቹዻን ዱበቹ ጀልቀቤ። 65 ኦሎትንሳኒ ሁንድኑ ሶዳዻን ጉተመን፤ ወን ኩንስ በዳ ብየ ይሁዳ ሁንደ ኬሰት ኦዴፈሜ። 66 ወር ከነ ዸገአን ሁንድኑስ፣ “ዮስ ዳእምን ኩን ነመ አከሚ ተእነ ላተ?” ጄዸኒ ገራሳኒት ድንቅፈተን። ሀርክ ጎፍታ እሰ ወጅን ቱሬቲ።
ፋርፈትና ዘካርያስ
67 ዘካርያስ አባን ዮሀንስ ሀፉረ ቁልቁሉዻን ጉተሜ አከነ ጄዼስ ራጂ ዱበቴ፦
68 “ሰበቢ ዹፌ ሰበሳ ፉሬፍ ጎፍታን፣
ዋቅን እስራኤል ሃኤብፈሙ።
69 እን መነ ገርብቸሳ መነ ዳዊት ኬሰት
ጋንፈ ፈይና ኑፍ ካሴረ፤
70 አኩመ አፋን ራጆተሳ ቁልቁሎተ ዱሪቲን ዱበቴት
71 ዲኖተኬኘ ጀላ፣
ሀርከ ወረ ኑ ጅበን ሁንዱማ ኬሳስ ኑ ባሱፍ ጄዼ
72 አራረ አቦቲኬኛፍ ዋዳ ገሌ ራወቹዻፍ፣
ከኩሳ ቁልቁሉ፣
73 እን አባኬኘ አብረሃሚፍ ከከቴ ያደቹዻፍ፣
74 ሀርከ ዲኖተኬኛ ኬሳ ኑ ባሱዻፍ፣
አከ ኑ ሶዳ መሌ እሰ ተጃጅሉ ኑ ደንዴስሱዻፍ፣
75 አከ ኑ በረ ጅሬኘኬኛ ጉቱ ቁልቁልናፊ ቀጄልናን፣
ፉለሳ ዱረት ተጃጅሉፍ ዋን ከነ ጎዼ።
76 “ያ ሙጫኮ፣ አት ራጂ ዋቀ ዋን ሁንዱማ ኦሊ ንጄዸምተ፤
አት ከራሳ ቆጴሱፍ ፉለ ጎፍታ ዱረ ንዴምታቲ፤
77 ኩንስ አከ አት ዺፈመ ጩቡ አርገቹሳኒቲን ቤኩምሰ ፈይና
ሰበሳቲፍ ኬንቱፍ፤
78 ሰበቢ አራረ ዋቀኬኛ ከን ገረ ላፍናን ጉተሜ
ከን በሪን ፈይና ሰሚራ እቲን ኑ በርኡ፣
79 ወረ ዱከነ ኬሰ፣
ጋድዱ ዱኣ ጀለ ጅረኒፍ አከ እፈ ኬኑፍ፤
ሚለኬኘስ ከራ ነጋረ ዴምስሱፍ።”
80 ሙጭችስ ጉደቴ ሀፉራን ጀባቻ ዴሜ፤ ሀመ ጉያ ሰበ እስራኤልት ሙልአቴትስ ገሞጂ ኬሰ ጅራቴ።

- ሉቃስ
- <
- 1
- >

*1:10 ዬሮ እጣን ኣርፈሙትስ – ዬሮ እት ኣርሳን ገልገላ ዽኤፈሙዸ። ዬሮንሳስ ጉያ ኬሳ ገረ ሰኣቲ ሰገሊት።

†1:15 ዳዺ ወይኒ ዮካን ዹጋቲ ነመ መቼሱ ጎንኩማ ዹጉ ህንቀቡ – ኩን ድርቀመ አዳ ከን ነምን ከኩ ናዝሩማ ኦፍራ ቀቡ ቶኮ ጉቱ ቀቡዸ።

‡1:27 ካዽመ ቀባቹን አከ በርቴ ይሁዶታት አኩመ ነመ ወል ፉዼት ጭማዸ። እንተል ካዽመምቴ ቶኮ ነመ ብራ ወጅን ጪሱን ገሩ አኩመ ኤጃት እላለመ። ወሊ ገልቴ ካዽማ ዲጉንስ ኒቲ ኦፊ ዮካን ዽርሰ ኦፊ ሂኩ ወጅን ቶኩመ።

© 2022 Biblica